**УТВЪРДИЛ:**

 **ИЛИЯНА ИЛИЕВА**

 *Главен директор на главна дирекция „Европейски*

 *фондове за конкурентоспособност“ и*

 *Ръководител на Управляващия орган на*

 *Програма „Научни изследвания, иновации и*

 *дигитализация за интелигентна трансформация“*

 *2021-2027 г.*

**МЕХАНИЗЪМ**

**за избор на юридически лица с нестопанска цел, чиито представители да участват като наблюдатели с право на съвещателен глас в заседанията на Комитета за наблюдение на програма „Научни изследвания, иновации и дигитализация за интелигентна трансформация“ 2021-2027 г.**

Чл. 1. В състава на Комитета за наблюдение на програма „Научни изследвания, иновации и дигитализация за интелигентна трансформация“ 2021-2027 (ПНИИДИТ) като наблюдатели могат да участват представители на следните групи юридически лица с нестопанска цел, работещи в сферата на:

1. Научни изследвания, технологично развитие и иновации
2. Развитие на информационни и комуникационни технологии
3. Насърчаване на предприемаческата екосистема
4. Отворени данни, големи бази данни и киберсигурност

Чл. 2. (1) Юридическите лица с нестопанска цел по чл. 1 трябва да отговарят на следните условия:

1. да са регистрирани по реда на Закона за юридическите лица с нестопанска цел като юридически лица с нестопанска цел най-малко 2 години преди датата на подаване на заявлението по чл. 4;
2. да са действащи и да извършват дейност за постигане на целите си не по-малко от 2 години към датата на подаване на заявлението по чл. 4;
3. да имат опит в разработването, изпълнението, мониторинга или оценката на стратегии, програми политики и/или проекти, съфинансирани със средства от Европейския съюз в сферата на дейност по чл. 1**,** за която кандидатстват;
4. да не членуват в национално представителните организации на работниците и служителите и на работодателите, както и в национално представителните организации на и за хората с увреждания, да не са регионални структури на посочените организации, както и да нямат свои представители в Комитета за наблюдение на ПНИИДИТ по смисъла на чл. 13, ал. 3, т. 11 и ал. 4 от Постановление № 302 на Министерския съвет от 29.09.2022 г. за създаване на комитети за наблюдение на Споразумението за партньорство на Република България и на програмите, съфинансирани от ЕФСУ, за програмен период 2021 – 2027 г. (обн., ДВ, бр. 79 от 2022 г.).

(2) Определеният представител и неговият заместник трябва да отговорят на следните условия:

1. да не са осъждани за престъпление с влязла в сила присъда, освен ако са реабилитирани;
2. да имат опит в разработването, изпълнението, мониторинга или оценката на стратегии, програми или проекти, съфинансирани със средства от Европейския съюз, в сферата на дейност по чл. 1 на лицата, за чиито представители са номинирани;
3. да работят на трудов или граждански договор за някое от лицата по ал. 1 или да участват в управлението му.

Чл. 3. (1) Поканата за участие в избор на представителите на юридическите лица с нестопанска цел, в качеството им на наблюдатели в заседанията на Комитета за наблюдение на ПНИИДИТ, се публикува на Единния информационен портал [www.eufunds.bg](http://www.eufunds.bg) и на електронната страница на Министерството на иновациите и растежа и на интернет адрес [www.mig.government.bg](http://www.mig.government.bg)

(2) Поканата по ал. 1 може да се публикува повече от един път в рамките на програмен периода 2021-2027 г.

Чл. 4 (1) В срок до 10 работни дни от датата на публикуване на поканата всяко заинтересовано лице по смисъла на чл. 1 подава писмено заявление за участие до главния директор на Главна дирекция „Европейски фондове за конкурентоспособност“ в Министерството на иновациите и растежа.

(2) Лице по чл. 1 не може да подаде повече от едно заявление.

(3) Писменото заявление по ал. 1 се подава по образец – Приложение № 1. Към заявлението се прилагат:

1. Удостоверение за актуално състояние, когато юридическото лице не е вписано в Регистъра на юридическите лица с нестопанска цел към Агенцията за вписване;
2. Списък с описание на изпълняваните стратегии, програми политики и/или проекти съгласно чл. 2, ал. 1, т. 3 по образец – Приложение № 2, както и документи, доказващи изпълнението им;
3. Декларация за обстоятелствата по чл. 2, ал. 1, т. 4 по образец – Приложение № 3.

(4) Заявлението се подава по електронен път. Заявлението може да бъде подписано от законния представител на юридическото лице с нестопанска цел с квалифициран електронен подпис или със саморъчен подпис на хартиен носител. Когато заявлението се подписва на хартиен носител, върху подписа на законния представител се поставя печат на юридическото лице с нестопанска цел и се изпраща сканирано копие на документа.

Чл. 5 (1) В срок до 10 работни дни след изтичането на срока по чл. 4, ал. 1 главният директор на Главна дирекция „Европейски фондове за конкурентоспособност“ в Министерството на иновациите и растежа уведомява лицата, отговарящи на условията по чл. 2 чрез съобщение на електронната страница на Министерството на иновациите и растежа и ги кани да излъчат един общ представител на съответната група юридически лица с нестопанска цел за наблюдател и негов заместник. Юридическите лица определят представителите си с консенсус, а при липса на консенсус, провеждат жребий.

(2) В срок от 10 работни дни от уведомяването по ал. 1, лицата по ал. 1 писмено уведомяват главния директор на Главна дирекция „Европейски фондове за конкурентоспособност“ в Министерството на иновациите и растежа за излъчения представител и неговия заместник и прилагат следното:

1. Доказателства за общото одобрение на излъчения представител и неговия заместник;

2. Документи, доказващи обстоятелствата по чл. 2, ал. 2 по отношение на излъчения представител и неговия заместник,

3. Декларация за съхраняване и обработване на предоставени лични данни по образец – Приложение № 4.

(3) До представяне на документите по ал. 2 съответният наблюдател или неговия заместник не се включва поименно в заповедта по чл. 13, ал. 8 от Постановление № 302 на Министерския съвет от 29.09.2022 г. за създаване на комитети за наблюдение на Споразумението за партньорство на Република България и на програмите, съфинансирани от ЕФСУ, за програмен период 2021 – 2027 г. (обн., ДВ, бр. 79 от 2022 г.) и не може да участва в заседанията на комитета за наблюдение.

(4) При промяна на наблюдател или на негов заместник, лицата по ал. 1 изпращат отново до главния директор на Главна дирекция „Европейски фондове за конкурентоспособност“ в Министерството на иновациите и растежа писмено уведомление, придружено от доказателство за постигнато съгласие, а излъчените представители представят документите, доказващи обстоятелствата по чл. 2, ал. 2.

**ЗАКЛЮЧИТЕЛНИ РАЗПОРЕДБИ**

§ 1. Всяко изменение на настоящия механизъм се утвърждава от ръководителя на Управляващия орган на ПНИИДИТ.

§ 2. Настоящият механизъм се приема на основание чл. 13, ал. 10 от Постановление № 302 на Министерския съвет от 29.09.2022 г. за създаване на комитети за наблюдение на Споразумението за партньорство на Република България и на програмите, съфинансирани от ЕФСУ, за програмен период 2021 – 2027 г. (обн., ДВ, бр. 79 от 2022 г.).